W. H. AUDEN
NHOS FLA-M VERDADI ASÉRKA DI AMOR
TRADUSON: J.L. TAVARES
Ten kenha ki ta fla ma amor é un rapazinhu
Y kenha ki ta fla ma el é un pasu;
Es ta fla ma e ta faze mundu jira el sozinhu,
Ten kenha ki ta fla ma é un éru krasu:
Mas kantu N tenta sabe atraves di vizinhu
Ki ta parseba ma kel li staba na si alkansu,
Si mudjer fika aburisidu
Y e fla ma éra proibidu.
Será ke ta parse ku un pijama
Ó pruzuntu na kabu kura dor,
Será ki si txéru ta lenbra un lama
Ó e ten purfumu di un flor?
Será ke áspri sima arami farapadu
Ó suavi sima un masiu kubertor,
Será ke ta korta ó é lizu na ladu?
Nhos konta-m verdadi asérka di amor.
Livrus di stória ta papia d´el
Dun manera ki kuazi ka ta ntendedu,
Y ta papiadu txeu d´el
Na kes grandi naviu ki ta trabesa mar sen medu;
Dja N odja es asuntu tratadu
Na rilatóriu asérka di algen ki mata kabésa,
Dja N odja-l té rabiskadu
Na gia di konboiu viradu dipalbesa.
E ta uba sima un lobu fomiadu
Ó e ta rapika sima marxa fanfara,
Será ki si son é midjor imitadu
Nun seroti ó na pianu Xiku Séra?
Será ke gosta so di stilu bédju
Ó na fésta é pruvokador
E ta kala so N da-l ku duedju?
Nhos konta-m verdadi asérka di amor.
N buska-l na kaza di veron
Mas N ka atxa-l nen sen kamiza
Na kel ar di brighton ki ta intxi pulmon
Nen la maidenhead, la na tamiza,
N ka ta ntende vos di rozera
Melru N ka konxe si kanson
Mas e ka staba dentu kapuera
Nen baxu di kolxon.
E méstri na faze bioku sen midida,
E ta bira tontu na karosel,
Ó e ta pasa ténpu na korida
Ta brinka ku fiu di kordel,
E ten ideias asérka di dinheru
E ta atxa ma pátria debe kantadu lovor,
Ó e gosta di ri di stórias brajeru?
Nhos konta-m verdadi asérka di amor.
Es fla-m ma ta fika sénpri lenbransa
Di kes sintimentu ke ta inspira,
N sta buska-l desdi kriansa
Y nunka N ka panha-l na mira
Trinti-sinku anu di tamanhu
Y N kontinua sen konxe
Es kriatura stranhu
Ki tudu algen e ta da koxi.
Y óra ke ta ben, e ta ben sen aviza
Inkuantu N ta linpa naris
Ó N ta odja-l sédu antis di txon N piza
Ó e ta masa-m na otokaru di karis?
E ta ben sima ténpu ta muda
Ku mansidon turtura ó kusa pior,
Nha bida futuru e ta muda?
Nhos konta-m verdadi asérka di amor.
fin_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn pap_Latn kea_Latn glg_Latn hat_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn ast_Latn kea_Latn kea_Latn kea_Latn kea_Latn kea_Latn kea_Latn kea_Latn pag_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn